11a.

Precizări suplimentare în legătură cu punctele 7 și 10 1. În sensul punctului 7, se consideră că un contract care nu este contract la vedere în sensul subpunctului 2 și nu intră sub incidența subpunctului 4 are caracteristicile altor instrumente financiare derivate și nu are scopuri comerciale dacă respectă următoarele condiții: (a) îndeplinește unul dintre următoarele seturi de criterii: (i) este tranzacționat în cadrul unui sistem de tranzacționare dintr-o țară terță care îndeplinește o funcție similară unei piețe reglementate, unui MTF sau unui OTF; (ii) se prevede expres că trebuie tranzacționat pe o piață reglementată, în cadrul unui MTF, al unui OTF sau al unui sistem de tranzacționare analog dintr-o țară terță sau face obiectul normelor unei astfel de piețe sau ale unor astfel de sisteme; (iii) se prevede expres că este echivalent unui contract tranzacționat pe o piață reglementată, în cadrul unui MTF sau al unui OTF sau al unui sistem de tranzacționare analog dintr-o țară terță; (b) este compensat de o casă de compensare sau de o altă entitate care are funcții similare cu cele ale unei contrapartide centrale sau există mecanisme privind plata sau constituirea unei marje cu privire la respectivul contract; (c) este standardizat astfel încât, în special, prețul, lotul, termenul de livrare sau alte condiții sunt stabilite, în principal, prin raportare la prețurile publicate periodic, la loturile standard sau la termenele standard de livrare. 2. Un contract la vedere în sensul punctului 1 este un contract de vânzare a unei mărfi, a unui activ sau a unui drept, în temeiul căreia livrarea trebuie să aibă loc în cel mai lung dintre cele două termene menționate în continuare: (a) două zile de tranzacționare; (b) perioada acceptată în general pe piața respectivei mărfi, a respectivului activ sau a respectivului drept ca perioadă standard de livrare. Cu toate acestea, un contract nu este contract la vedere în cazul în care, indiferent de clauzele sale explicite, există o înțelegere între părțile contractuale ca livrarea suportului să se amâne și să nu se efectueze în termenul menționat la primul paragraf. 3. În sensul punctului 10, se consideră că un contract derivat aferent unui suport menționat în prezenta secțiune are caracteristicile altor instrumente financiare derivate dacă îndeplinește una dintre următoarele condiții: (a) contractul respectiv este decontat în numerar sau poate fi decontat în numerar, la dorința uneia sau a mai multora dintre părți, din alte motive decât neîndeplinirea obligațiilor sau o altă cauză de reziliere; (b) contractul respectiv este tranzacționat pe o piață reglementată, în cadrul unui MTF sau al unui OTF; (c) condițiile prevăzute la alineatul (1) sunt respectate cu privire la contractul respectiv. 4. Se consideră că un contract are scopuri comerciale în sensul punctului 7 și nu are caracteristicile altor instrumente financiare derivate în sensul punctelor 7 și 10 în cazul în care se încheie cu sau de către un operator sau administrator al unei rețele de distribuție de energie, al unui sistem de echilibrare a energiei sau al unei rețele de conducte de alimentare și este necesar pentru echilibrarea ofertei și a cererii de energie la un anumit moment. 5. Pe lângă contractele derivate de tipul celor menționate la punctul 10, un contract derivat legat de unul dintre următoarele elemente intră sub incidența punctului 10 în cazul în care îndeplinește criteriile stabilite atât la punctul 10, cât și la subpunctul 3: (a) lărgimea benzii de telecomunicații; (b) capacitatea de depozitare a mărfurilor; (c) capacitatea de transmitere sau de transport a mărfurilor, prin cablu, conducte sau alte mijloace; (d) o alocare, un credit, o licență, un drept sau un alt activ similar direct legat de furnizarea, distribuția sau consumul de energie provenind din resurse regenerabile; (e) o variabilă geologică, ecologică sau altă variabilă fizică; (f) orice alt activ sau drept de natură fungibilă, altul decât dreptul de primire a unui serviciu, care poate fi transferat; (g) un indice sau o măsură privind prețul, valoarea sau volumul tranzacțiilor cu un activ, drept, serviciu sau obligație.